Datum: 19.5.2015

**Zadeva: vrednotenje in priznavanje neformalno pridobljenega znanja**

Svet EU je decembra 2012 sprejel Priporočilo o potrjevanju neformalnega in priložnostnega učenja[[1]](#footnote-1). S tem dokumentom želi Svet Evropske unije ustvariti več zaposlitvenih možnosti zlasti za mlade brezposelne in osebe z malo formalnih kvalifikacij, denimo za starejše in za nizko kvalificirane delavce. Poleg tega je namen predloga izboljšati dostop do visokošolskega izobraževanja, zlasti za študente, ki so študij prekinili. Tako se poziva države članice, da do leta 2018 z vzpostavitvijo ali ureditvijo sistema omogočijo svojim državljanom potrjevanje in ovrednotenje znanj, spretnosti in kompetenc, pridobljenih izven formalnega izobraževalnega sistema.

Resolucija o nacionalnem programu za mladino 2013 – 2022 na tej podlagi Ministrstvu za izobraževanje, znanost in šport kot nosilcu nalaga, da v okviru cilja po izboljšanju kompetenčne opremljenosti mladih vzpostavi celostno priznavanje neformalnih oblik znanj in izkušenj ter zagotovi večjo povezanost formalnega in neformalnega izobraževanja.

Priporočila, da naj se razvija tudi ta širši namen beleženja in vrednotenja neformalno in priložnostno pridobljenega znanja odraslih, so zapisana tudi v evropskem dokumentu Resolucija Sveta o prenovljenem evropskem programu za izobraževanje odraslih (EK, 2011). V svetovnem merilu pa v dokumentu Unescova priporočila za ugotavljanje, vrednotenje in priznavanje učnih izidov neformalnega in priložnostnega učenja (Unesco guidelines for the Recognition, Validation and Accreditation of the Outcomes of Non-formal and Informal Learning, 2012).

Navedena priporočila se v različnih državah implementirajo v skladu z njihovimi nacionalnimi sistemi, zakonodajami in potrebami. V Sloveniji lahko prepoznamo tri področja ali sisteme, pri katerih postopki beleženja ali priznavanja neformalno pridobljenih znanj lahko koristijo doseganju izobraževalnih ali kariernih ciljev (glej shemo spodaj). Zakonsko urejeni področji sta priznavanje neformalno pridobljenih znanj za namen vključevanja ali nadaljevanja formalnega izobraževanja ter priznavanje poklicne usposobljenosti na trgu dela (t.j. nacionalne poklicne kvalifikacije). Tretje področje za sedaj ostaja sistemsko neurejeno. Gre predvsem za posameznike, ki želijo svoje delovne ali druge izkušnje dokumentirati in/ali ovrednotiti. Pri tem se pojavlja ključno vprašanje temeljnega namena tovrstnega beleženja in vrednotenja.

V nadaljevanju dokumenta predstavljamo dve zakonsko urejeni področji priznavanja neformalno pridobljenih znanj ter strateška vprašanja, ki jih je potrebno razjasniti v kolikor želimo uvesti sistem beleženja (in vrednotenja) neformalno pridobljenih znanj.



**I Priznavanje neformalno pridobljenega znanja za namen vključevanja ali nadaljevanja formalnega izobraževanja**

**Srednješolsko izobraževanje**

Pravna podlaga za priznavanje neformalno pridobljenega znanja v srednjem poklicnem izobraževanju je Zakon o poklicnem in strokovnem izobraževanju (UL79/2006), ki v 71. členu določa, da se pri ocenjevanju dijaka upošteva tudi neformalno pridobljeno znanje, ki se dokazuje z javno listino ali z izpitom. Tudi 64. člen Zakona o poklicnem in strokovnem izobraževanju, ki govori o prilagajanju izrednega izobraževanja, nalaga šoli, da upošteva neformalno pridobljeno znanje, ki se dokazuje z izpitom ali na drug način. V Pravilniku o ocenjevanju v poklicnem izobraževanju je bilo tudi poglavje o priznavanju neformalno pridobljenega znanja, ki je bilo ob združitvi pravilnika o ocenjevanju v gimnazijah in pravilnika o ocenjevanju v poklicnem in strokovnem izobraževanju črtano. Zakon nalaga ministru ali ministrici, da s pravilnikom to področje uredi.

**Višje strokovno izobraževanje**

Področje je urejeno s Pravilnikom o priznavanju predhodno pridobljenega znanja v višjem strokovnem izobraževanju (Uradni list RS, št.20/2000).

**Visoko šolstvo**

Trenutno veljavni Zakon o visokem šolstvu (Ur.l. RS, št. 32/12, v nadaljevanju ZVIS) v 38. in 38a. členu določa pogoje za vpis na 1. 2. in 3. stopnjo študijskih programov. Skupni imenovalec vpisa na vsako od stopenj je predhodno pridobljena stopnja izobrazbe. Zakon omogoča tudi dodatne omejitve za vpis na prvo in drugo stopnjo, in sicer posebno nadarjenost, psihofizične sposobnosti ali (le za drugo stopnjo) ustrezne delovne izkušnje. Izjema, ki jo zakon v 38. členu dopušča, je vpis na programe umetniških akademij brez predhodno opravljene mature ali zaključnega izpita, v kolikor študent izkazuje izjemno umetniško nadarjenost.

Nadalje ZVIS v 66. členu predvideva, da se s statutom visokošolskega zavoda podrobneje uredijo postopki in pravila o priznavanju izpitov in drugih študijskih obveznostih, opravljenih na različnih visokošolskih zavodih. Na ta način se ureja znanje, ki je bilo pridobljeno v drugih, formalnih izobraževalnih ustanovah. Prav tako v 35. in 35a. členu določa obvezne sestavine študijskih programov, med katerimi so tudi merila za priznavanje znanja in spretnosti, pridobljena pred vpisom v program. Na podlagi ZVIS ter skladno z Zakonom o priznavanju in vrednotenju izobraževanja (Ur.l. RS, št. 73/04), imajo visokošolski zavodi sprejete pravilnike o postopkih in merilih za priznavanje neformalno pridobljenih znanj in spretnosti ali izkušenj.

Za postopek priznavanja lahko zaprosijo kandidati, ki želijo, da se jim neformalno pridobljeno znanje in izkušnje upoštevajo kot pogoj za vpis ali kot del obveznosti študijskega programa, na katerega so že vpisani. Posamezni visokošolski zavodi v ta namen oblikujejo komisije za priznavanje neformalnega izobraževanja. Kandidati v postopku priznavanja predložijo spričevala, druge listine, portfolio ali druga dokazila. Dodatno se lahko komisija odloči tudi za druge oblike preverjanja znanj in veščin, kot so pisni ali ustni izpit, opazovanje znanj in veščin v realnih ali simuliranih okoliščinah ipd. V postopku priznavanja komisije ocenjujejo dosežene kompetence glede na izobraževalne cilje ali vstopne pogoje programa, v katerega je ali se želi posameznik vpisati. V kolikor komisija prizna kandidatu študijsko obveznost, se le-ta ovrednoti z ECTS.

NPVŠ11-20 predlaga spremembo ZVIS, tako da bodo za vpis na drugo in tretjo študijsko stopnjo visokošolske institucije lahko samostojno določale vstopne pogoje in izbirni postopek, s katerim bodo preverjale, ali kandidat poseduje potrebne kompetence za uspešen študij v določenem študijskem programu. Ob tem bodo kandidati praviloma morali imeti pridobljeno izobrazbo na predhodni študijski stopnji. NPVŠ nadalje opredeljuje, da visokošolske institucije določajo potrebne vstopne kompetence v skladu z nacionalnim ogrodjem kvalifikacij ter pri presojanju o tem, ali jih kandidati izpolnjujejo konsistentno upoštevajo tudi neformalno in priložnostno učenje. Ta cilj bo mogoče zasledovati, ko bo sprejeto nacionalno ogrodje kvalifikacij. V kolikor bo nov predlog ZVIS sledil usmeritvam NPVŠ11-20 pa bo verodostojno beleženje znanj, izkušen ali spretnosti lahko igralo ključno vlogo pri vpisu na drugo ali tretjo stopnjo študija.

**II Priznavanje poklicne usposobljenosti**

**Nacionalne poklicne kvalifikacije**

Sistem nacionalnih poklicnih kvalifikacij je uvedel Zakon o nacionalnih poklicnih kvalifikacijah, ki je bil sprejet leta 2000. V skladu z evropskimi procesi in ukrepi omogoča posamezniku, da pridobi nacionalno poklicno kvalifikacijo in javno veljavno listino (certifikat) na podlagi vrednotenja neformalnega in priložnostnega učenja.

Sicer se nacionalno poklicno kvalifikacijo lahko pridobi po šolski poti (poklicno, strokovno in višje strokovno izobraževanje) ali po poti priznavanja neformalnega učenja (sistem NPK). Oba sistema povezuje nacionalni poklicni standard kot osnova za vsako nacionalno poklicno kvalifikacijo. Ta določa vsebino poklicne kvalifikacije na določeni ravni zahtevnosti del in opredeli potrebna znanja, spretnosti in poklicne kompetence. Ključna razlika med obema sistemoma je v tem, da kvalifikacije pridobljene v formalnem izobraževanju omogočajo pridobitev stopnje izobrazbe in se izkazujejo s spričevalom ali diplomo, medtem ko NPK omogoča pridobitev formalne strokovne usposobljenosti za opravljanje poklica na določeni ravni in se izkazujejo s certifikatom.



Strokovna podlaga za organizacijo in izvedbo postopkov preverjanja in potrjevanja NPK je katalog za NPK, ki določa znanja in spretnosti, potrebna za pridobitev nacionalne poklicne kvalifikacije, opredeljuje načine in merila preverjanja ter natančno definira naloge za preverjanje opredeljenega standarda. Določa tudi kadrovske in materialne pogoje, ki jih morajo izpolnjevati izvajalci postopkov preverjanja in potrjevanja nacionalnih poklicnih kvalifikacij. Pri pripravi poklicnih standardov in katalogov sodelujejo Ministrstvo za delo, družino, socialne zadeve in enake možnosti, Področni odbori za poklicne standarde, Strokovni svet RS za poklicno in strokovno izobraževanje ter seveda zbornice, združenja delodajalcev, poklicna združenja, sindikati, nevladne organizacije in druga pristojna ministrstva.

V postopku preverjanja in potrjevanja poklicne kvalifikacije kandidat dokazuje svojo usposobljenost in znanje za učinkovito opravljanje določenih opravil glede na konkretni poklicni standard in katalog standardov strokovnih znanj in spretnosti. Postopek preverjanja in potrjevanja izvaja tričlanska komisija, ki jo imenuje Državni izpitni center (RIC). Člani komisij so strokovnjaki na svojem področju dela, imajo licenco za člane komisij, ki jo podeljuje RIC in so vpisani v register pri RIC.

Komisija v postopku preverjanja in potrjevanja ovrednoti portfolijo kandidata. Če ugotovi izpolnjevanje pogojev, določenih v poklicnem standardu in katalogu za NPK - neposredno preverjanje ni potrebno – poklicno kvalifikacijo potrdi. V kolikor kandidat pogojev, določenih s katalogom ne izpolnjuje (kar ni razlog za zavrnitev kandidata) ali jih izpolnjuje le delno, kandidata napoti na neposredno preverjanje. V tem primeru komisija določi tudi vsebino ter natančna navodila za preverjanje. V tem postopku kandidat neposredno pred komisijo dokazuje svoje spretnosti in znanja. Preverjanje je lahko pisno, praktično ali ustno, najpogosteje pa se izvaja kombinacija naštetih načinov preverjanja. Način preverjanja je določen v katalogu standardov strokovnih znanj in spretnosti kot tudi naloge, s katerimi komisija preveri spretnosti in znanje kandidata.

**III Beleženje in priznavanje neformalno pridobljenih znanj in izkušenj**

**Beleženje**

Ustrezno beleženje neformalno in priložnostno pridobljenih znanj ima v današnji družbi večnamensko vrednost, ki presega izkazovanje opremljenosti posameznika z znanji, veščinami in vrlinami in je lahko tudi orodje za večjo vključitev posameznika v življenje skupnosti. Poznamo vrsto primerov dobrih praks, kot so Nefiks, Moje izkušnje, mladinska značka v okviru TiPovej idr., katerih značilnost je, da so se vzpostavile in dograjevale v različnih kontekstih (mednarodne učne mobilnosti, večje zaposljivosti posameznika itd.) in različnih kanalov (mladinsko delo, prostovoljstvo, študentsko delo, redna zaposlitev…). Ta kontekstualna pestrost torej izhaja iz različnih okoliščin in je hkrati namenjena zadovoljevanju različnih potreb za izobraževalni sistem ali trg dela.

MIZŠ želi odpreti prostor za poglobljeno diskusijo o namenu in obliki beleženja neformalno pridobljenih znanj in izkušen, pri kateri so poleg predstavnikov MIZŠ, MDDSZ, MGRT, MJU in drugih ministrstev ključni sogovorniki predstavniki izobraževalnega sistema (celotna vertikala) ter predstavniki delodajalcev (javni, zasebni in nevladni sektor), ki predstavljajo končne uporabnike takšnega beleženja, ter seveda mladi. Potrebe, ki jih MIZŠ prepoznava v okviru beleženja so:

1. zagotavljanje verodostojnosti beleženja v smislu izboljšanja kvalitete in preverljivosti informacij;
2. zagotavljanje prepoznavnosti sistemov beleženja, tako na strani potencialnih uporabnikov informacij, kot zapisovalcev;
3. zagotavljanje večje povezljivosti sistemov v smislu možnosti prenosa zbranih informacij v skupne platforme in posledično (potencialno) skupni medij;
4. zagotavljanje posvojitve sistema s strani države.

V ta namen je v novi finančni perspektivi 2014-2020 predviden instrument za vzpostavitev nacionalne platforme za beleženje neformalno in priložnostno pridobljenih znanj.

**Priznavanje**

Področje priznavanja kompetenc do sedaj ni bilo predmet normativnega urejanja. Izjemi sta jezikovno in IKT področje, kjer so bili ti standardi dejansko razviti. Na področju jezikovnega izobraževanja obstaja Skupni evropski referenčni okvir za jezike, ki je nastal v okviru Sveta Evrope. Okvir podrobno opisuje, česa vse se morajo osebe, ki se učijo jezikov, naučiti, da bodo uporabljale jezik za sporazumevanje, in katera znanja in spretnosti morajo razviti, da bodo lahko učinkovito delovale. Opis zajema tudi kulturni kontekst, v katerega je postavljen jezik. Okvir prav tako opredeljuje ravni jezikovnega znanja (šest ravni znanja ad A1 do C2), ki omogočajo, da merimo napredek učečih se na vsakem koraku učenja in na vseživljenjski osnovi. V Sloveniji je Državni izpitni center (RIC) že izpeljal projekt umestitve izpitov iz angleškega jezika v skupni evropski jezikovni okvir, trenutno pa poteka projekt umeščanja izpitov iz nemškega, francoskega, italijanskega in španskega jezika. Standard e-kompetentni učitelj je bil razvit in delno implementiran med učitelji, ravnatelji in računalnikarji-organizatorji informacijskih dejavnosti v letih 2009-2013, izvedeni so bili seminarji z več kot 36.000 udeleženci.

Vidike beleženja in vrednotenja neformalno in priložnostno pridobljenega znanja se je pilotno razvijalo in preizkusilo v praksi na področju izobraževanja odraslih v okviru ESS projekta »Razvoj pismenosti ter ugotavljanje in priznavanje neformalnega učenja« v letih 2011-2014. V okviru projekta so bili pripravljeni opisniki za 4 ključne kompetence (temeljne zmožnosti), ki so opredeljeni na dveh ravneh, na minimalni in optimalni: za kompetenco učenje učenja, za kompetenco podjetnost in samoiniciativnost, za matematično kompetenco in za osnovne kompetence v znanosti in tehnologije ter za sporazumevanje v materinem jeziku. Razvit je bil tudi postopek ugotavljanja in potrjevanja, z opredeljenimi posameznimi fazami ter ključnimi aktivnostmi in dokumentacijo v okviru posamezne faze. Potrdilo se je, da odrasli za večjo zaposljivost, za nadaljnje vključevanje v izobraževanje in učenje ter za nadaljnji osebni razvoj, potrebujejo opredeljen postopek in razvita orodja za beleženje in vrednotenje neformalno in priložnostno pridobljenih znanj, spretnosti in kompetenc. V projektu je bil poleg drugih metod in orodij, razvit elektronski portfolijo, kot osrednje orodje, ki je namenjeno dokumentiranju in celostni predstavitvi kandidatovega znanja, spretnosti in kompetenc. Elektronski portfolijo postaja tudi v drugih evropskih državah ena osrednjih metod v postopkih beleženja in vrednotenja že pridobljenega znanja.

Na področju vrednotenja in priznavanja kompetenc gre v osnovi za potrebo sistema, da normira delo (nevladnih) organizacij, šele v naslednji fazi pa za možnost vrednotenja. To pomeni preplet elementov države in civilne družbe oz. gospodarskih subjektov. Priporočila so tudi v smeri, da naj ti postopki ne bodo enaki tistim, ki veljajo v formalnem izobraževanju. Predvsem pa gre za družbeno vprašanje, kakšno veljavo bo podelilo neformalno pridobljenemu znanju in manj za vprašanje tehnike, kako določiti postopek.

Med izzivi, ki jih kaže v tej zvezi izpostaviti je težavna ocena posledic, ki bi jih lahko normiranje tega imelo za razvoj in delovanje civilne družbe in za načelo prostovoljstva. Razen načelnih pobud, da se priznavanje uredi, poglobljena razprava v civilni družbi ni bila zaznana. Namreč, do sedaj je bilo priznavanje prepuščeno tistemu, ki to potrebuje, to je delodajalcu ali izobraževalni instituciji.

Sicer pa MIZŠ ocenjuje, da Priporočila Sveta EU, naj se v postopkih priznavanja neformalno pridobljenega znanja upošteva tudi posamezne kompetence, trenutno nosijo še več odprtih vprašanj in uvedba priznavanja še ni izvedljiva. S tem se ostaja na točki, kjer se priznava neformalno pridobljena znanja zgolj za priznavanje kvalifikacij, ne pa posameznih kompetenc.

**IV Razvoj področja do 2018 in odprta vprašanja**

V izobraževalnem sistemu je še vedno potrebno urediti nekatere zakonske okvire. Na področju srednjega šolstva, gimnazij, bo MIZŠ to uredil s sprejetjem pravilnika v letu 2015. Tako bo v celotnem srednješolskem izobraževalnem sistemu mladim omogočeno, da so neformalno pridobljena znanja obravnavana in upoštevana ob spoštovanju strokovnih presoj.

Pri vzpostavitvi enotne platforme za beleženje neformalno pridobljenih znanj je potrebno predhodno analizirati potrebe delodajalcev za raznovrstne oblike beleženja neformalno pridobljenih znanj in izkušenj. Prav tako bo te potrebe potrebno preveriti znotraj javne uprave, nevladnega sektorja ter izobraževalnega sistema. Instituciji, ki v tem procesu lahko nudita strokovno podporo, sta Andragoški center Slovenije in Center za poklicno izobraževanje. V okviru letnega delovnega načrta za leto 2015 je ta naloga umeščena na CPI. Podrobneje bo CPI v letu 2015 vzpostavljal sistemske rešitve na področju priznavanja neformalno pridobljenih znanj, razvijal mehanizme priznavanja, ki sledijo evropskim smernicam v sistemu srednjega poklicnega in strokovnega izobraževanja ter v sistemu NPK in vzpostavljal dialog ter zaupanje med institucijami ter socialnimi partnerji na področju priznavanja neformalno in priložnostno pridobljenih znanj.

Potrebno bo povezati do sedaj razvita orodja in platforme (svetovanja odraslih, kariernega svetovanja, svetovanje brezposelnim osebam...) ter poenotiti usposabljanje za svetovalce s ciljem skupne uporabne vrednosti. MIZŠ v novi finančni perspektivi (2014-2020) predlaga, da se uredi prepoznaven sistem beleženja neformalno pridobljenih znanj in izkušenj. Spremljajoče aktivnosti bi obsegale promocijo tako med mladimi kot tudi med socialnimi partnerji, s ciljem opozarjanja na instrument, ki premošča težave, izpostavljene s strani delodajalcev glede usposobljenosti mladih ob vstopu na trg dela. MIZŠ bo to področje razvijalo v sodelovanju z MDDSZ. Pri izvajanju te naloge imajo ključno vlogo na strani MIZŠ URI in URSM v sodelovanju s CPI.

MIZŠ bo aktivno ustvarjal pogoje za poglobljeno diskusijo o namenu in obliki beleženja neformalno pridobljenih znanj in izkušenj z vsemi deležniki.

1. http://www.europass.si/files/userfiles/europass/dokumenti/Priporocilo%20Sveta%20o%20potrjevanju%20neformalnega%20in%20priloznostnega%20ucenja%202012.pdf [↑](#footnote-ref-1)